Navarra Suma talde parlamentarioari atxikitako foru parlamentari Miguel Bujanda Cirauqui jaunak idatziz erantzuteko galdera egin du **(PES-00228)**. Hona hemen Landa Garapeneko eta Ingurumeneko kontseilariaren erantzuna:

Landa Garapeneko zuzendari nagusiaren 2020ko urriaren 14ko 137/2020 Ebazpenaren bidez, 2020rako deialdi bat eta haren oinarri arautzaileak onetsi ziren, aldi baterako eta salbuespeneko laguntza bat emateko COVID-19aren krisiak bereziki kaltetutako nekazari eta enpresa txiki eta ertainei, Nafarroako 2014-2020 Landa Garapenerako Programako M21 neurriarekin bat.

Landa Garapeneko zuzendari nagusiaren 2020ko abenduaren 31ko 196/2020 Ebazpenaren bidez, lehenbiziko paragrafoan zehaztutako laguntzak eman zitzaizkien ebazpen horretako I. eranskinean biltzen diren 601 nekazari eta enpresa txiki eta ertainei, 1.452.100 euro guztira, eta 139 eskaera ezetsi ziren.

Halaber, martxoaren 16ko 18/2021 Ebazpenaren bidez, 2.200 euroko laguntza eman zitzaion eskatzaile bati, zeina hutsegite baten ondorioz ez baitzen ageri 196/200 Ebazpenaren zerrendetan.

Landa Garapeneko eta Ingurumeneko kontseilariaren 106E/2021, 122E/2021, 139E/2021, 148E/2021, 156E/2021, 162E/2021 eta 164E/2021 foru aginduen bidez, zazpi eskatzailek Landa Garapeneko zuzendari nagusiaren 2020ko abenduaren 31ko 196/2020 Ebazpenaren aurka jarritako gora jotzeko errekurtsoak baietsi ziren, eta horiei dagozkien laguntzak (24.600 euro guztira) eman ziren, dirulaguntzen deialdian ezarritakoarekin bat.

Laguntza horren oinarri arautzaileetan ez da jasotzen onuradunek ordainketa eskaera aurkezteko beharra; laguntzak emateko ebazpenen datak eta errekurtsoak baiesten eta laguntzak ematen dituzten foru aginduen datak ordainketa eskaeren data gisa hartzen dira.

Espedientea izapidetzean beharrezkoa izan da hasieran aurreikusi gabeko zenbait kontrol gehitzea, Europar Batasunaren funtsen kudeaketari aplikatu behar zaizkion prozeduren ondorioz.

Ekainaren 26an Nekazaritzako Ustiategien eta Elikagaien Sustapenerako Zerbitzuak ebazpen-proposamena egin zuen, laguntzaren ordainketak onestekoa. Espedienteko kontabilizazio eta fiskalizazio prozesu egokien ondoren, laguntzen ordainketa onetsi zen, Landa Garapeneko zuzendari nagusiaren 2021eko abuztuaren 3ko 57/2021 Ebazpenaren bidez.

Onuradunei 2021eko abuztuan ordaindu zitzaizkien laguntzak. Beraz, txosten hau ematen den egunean laguntzak ordainduta daude.

**Erantzuna, kalitate desberdinduko produktuak sustatzeko ekintzetarako laguntza berezien ordainketari dagokionez; laguntza horien onuradunak kalitate figura bereiziak kudeatzen dituzten entitateak dira, 2020an jarduera-murriztapenek ukitu dituztenak, COVID-19aren ondorioz.**

Landa Garapeneko zuzendari nagusiaren 2020ko urriaren 7ko 133/2020 Ebazpenaren bidez, laguntza bereziak emateko oinarri arautzaileak onetsi ziren, kalitate desberdinduko produktuak sustatzeko ekintzak egiteko. Laguntzen onuradunak kalitate figura bereiziak kudeatzen dituzten entitateak dira, 2020an jarduera-murriztapenek ukitu dituztenak, COVID-19aren ondorioz.

Ebazpen horretako laugarren oinarriak dioenez, aplikatzen ahal den laguntzak gastu diruz lagungarrien % 100 estaliko du, 175.000 euroko mugarekin ardogintzaren kalitate figuren kasuan, eta 30.000 euroko mugarekin, gaztaren kalitate figuren kasuan. Bosgarren oinarrian ezartzen da laguntzak norgehiagokako prozeduraren bidez emanen direla.

Landa Garapeneko zuzendari nagusiaren azaroaren 25eko 162/2020 Ebazpenaren bidez, 275.000 euroko laguntza eman zitzaien Nafarroako nekazaritzako elikagaien kalitate figurak kudeatzen dituzten lau entitateri, sustapen jardueretarako.

Landa Garapeneko zuzendari nagusiaren abenduaren 31ko 190/2020 Ebazpenaren bidez, laguntza berezien ordainketa onetsi zen, kalitate desberdinduko produktuak sustatzeko ekintzak egiteko. Laguntzen onuradunak kalitate figura bereiziak kudeatzen dituzten entitateak dira, 2020an jarduera-murriztapenek ukitu dituztenak, COVID-19aren ondorioz.

Onuradunei 2021eko urtarrilean ordaindu zitzaizkien laguntzak. Beraz, txosten hau ematen den egunean laguntzak ordainduta daude.

**Erantzuna, PASVEk sortutako krisi neurrien bidezko laguntzei dagokienez.**

Jada iaz ordaindu ziren. Zenbatekoak eransten ditut, laguntza-lerroen eta ordainketa-daten arabera ordenatuta (2021eko ekitaldia dioen lekuan, 2020ko urriaren 16tik 2021eko urriaren 16ra bitarteko FEAGA ekitaldiaz ari da)

|  |  |  |  |  |  |
| --- | --- | --- | --- | --- | --- |
| **ARDOGINTZA SEKTOREKO KRISI NEURRIAK** | | | | | |
| **NEURRIA** | **GUZTIRA** | **2020ko EKITALDIA** | **DATA** | **2021eko EKITALDIA** | **DATA** |
| Uzta berdea | 109.568,94 | 59.753,62 | 2020/09/24 | 49.815,32 | 2020/10/16 |
| Biltegiratze pribatua | 895.224,60 | 895.223,73 | 2020/09/24 | 0,00 |  |
| Krisi destilazioa | 749.510,60 | 749.510,60 | 14/10/2020 | 0,00 |  |
| Foru Komunitateko krisi destilazioa | 247.590,85 | 247.590,85 | 2020/12/31 | 0,00 |  |
| **ORDAINDUA, GUZTIRA** | **2.001.894,99** | **1.952.078,80** |  | **49.815,32** |  |

Iruñean, 2021eko urriaren 11n

Landa Garapeneko eta Ingurumeneko kontseilaria: Itziar Gómez López